På 1970-tallet ble det ved Hawai‘i Volcanoes National Park igangsatt et eget avlsprogram for å redde arten, men forvillede tamkatter og innført indisk mungo vanskeliggjør arbeidet. Mange fugler blir også drept av biltrafikken. Bestanden av hawaiigås har imidlertid sakte økt. I 2004 ble den anslått til cirka 1 241 individer, i 2006 cirka 1 744 individer, og i 2011 til cirka 2 500 individer. Bestandsøkningen kommer imidlertid stort sett fra fugler som blir utsatt fra avlsprogrammet. Forskerne antar at færre enn 1 000 ville individer hekker suksessfullt.